รัฐเร่งตั้งสำนักงาน แก้ปัญหาเหลื่อมล้ำ
รัฐบาลเตรียมตั้งสำนักงานลดเหลื่อมล้ำให้เป็นรูปธรรม เร่งแก้ไขปัญหาความยากจน
17 ม.ค. 2562

รัฐบาลเตรียมตั้งสำนักงานลดเหลื่อมล้ำให้เป็นรูปธรรม เร่งแก้ไขปัญหาความยากจน
นายกอบศักดิ์ ภูตระกูล รมต.ประจำสำนักนายกรัฐมนตรี บรรยายพิเศษในหัวข้อ "จับตามองความเหลื่อมล้ำเพื่อการเจริญเติบโตอย่างมีส่วนร่วมของประเทศไทย" ว่า รัฐบาลชุดนี้กำลังจัดตั้งหน่วยงานหรือสำนักงานเพื่อแก้ปัญหาความเหลื่อมล้ำ ซึ่งอยู่ภายใต้การดูแลของสำนักงานคณะกรรมการพัฒนาการเศรษฐกิจและสังคมแห่งชาติ (สศช.)
ทั้งนี้ ที่ผ่านมารัฐบาลได้ใช้งบประมาณขั้นต่ำปีละ 5 แสนล้านบาท หรือ 20% ของงบประมาณแผ่นดิน เพื่อแก้ปัญหาความเหลื่อมล้ำ แต่ปัญหาก็ยังไม่ลดลง ดังนั้นจะต้องมีองค์กรที่จะทำงานโดยตรง
นอกจากนี้ รัฐบาลกำลังจัดทำนโยบายใหม่เพื่อแก้ปัญหาความเหลื่อมล้ำให้ตรงเป้าหมาย เช่น โครงการธนาคารชุมชน การแก้ไขหนี้นอกระบบ ออกกฎหมายสวัสดิการชุมชน พระราชบัญญัติป่าชุมชน พระราชบัญญัติธนาคารที่ดิน และกองทุนนวัตกรรมสังคม เป็นต้น ซึ่งอยู่ระหว่างเตรียมนำเสนอให้คณะรัฐมนตรีพิจารณาภายใน 3 เดือนนี้ เพื่อให้ประชาชนระดับล่างมีสภาพความเป็นอยู่ที่ดีขึ้น